b'\n_START_ARTICLE_\nHavana\n_START_SECTION_\nIstorija\n_START_PARAGRAPH_\nDabartin\xc4\x97 Havanos teritorija ir nat\xc5\xabralus uostas europie\xc4\x8di\xc5\xb3 pirm\xc4\x85 kart\xc4\x85 buvo aplankytas 1509\xc2\xa0m., kai Sebasti\xc3\xa1n de Ocampo apiplauk\xc4\x97 vis\xc4\x85 Kubos sal\xc4\x85._NEWLINE_Havana vienas seniausi\xc5\xb3 Vakar\xc5\xb3 pusrutulyje europie\xc4\x8di\xc5\xb3 \xc4\xafkurt\xc5\xb3 miest\xc5\xb3. Miestas \xc4\xafkurtas 1515 metais, nuo 1553 met\xc5\xb3\xc2\xa0\xe2\x80\x93 ispan\xc5\xb3 Kubos kolonijos administracinis centras. XVI a. miestas buvo kelet\xc4\x85 kart\xc5\xb3 u\xc5\xbepultas ir padegtas pirat\xc5\xb3. Kaip ir daugumoje kit\xc5\xb3 kolonijini\xc5\xb3 uost\xc5\xb3, Havanoje ispanai pastat\xc4\x97 \xc4\xaftvirtinimus siekdami apsaugoti miest\xc4\x85 nuo u\xc5\xbepuolim\xc5\xb3. \xc5\xa0iandien Havanos senamiestis ir jame pastatyti \xc4\xaftvirtinimai yra saugomi UNESCO._NEWLINE_XVII ir XIX am\xc5\xbeiais miestas suklest\xc4\x97jo. Havana buvo ir Kubos sostin\xc4\x97, ir Ispanijos kolonijin\xc4\x97s prekybos sistemos centras, tod\xc4\x97l miestas sukaup\xc4\x97 daug turt\xc5\xb3 ir karin\xc4\x97s galios. Kaip ir daugelyje kit\xc5\xb3 sostini\xc5\xb3, Havanoje \xc5\xa1iandien pagaminama did\xc5\xbeioji dalis salos pramon\xc4\x97s produkcijos.\n_START_SECTION_\nGeografija\n_START_PARAGRAPH_\nHavana nuo uosto t\xc4\x99siasi \xc4\xaf vakarus ir \xc5\xa1iaur\xc4\x99. Miest\xc4\x85 i\xc5\xa1 piet\xc5\xb3 \xc4\xaf \xc5\xa1iaur\xc4\x99 kerta up\xc4\x97, kuri u\xc5\xbe keli\xc5\xb3 kilometr\xc5\xb3 \xc4\xaf vakarus \xc4\xafteka \xc4\xaf Floridos s\xc4\x85siaur\xc4\xaf.\n_START_SECTION_\nNeoklasikin\xc4\x97\n_START_PARAGRAPH_\nHavana gars\xc4\x97ja unikaliomis arkadomis, kurias pastat\xc4\x97 ispan\xc5\xb3 emigrantai. Neoklasicizmas paveik\xc4\x97 daugelio statini\xc5\xb3 stili\xc5\xb3, tod\xc4\x97l jo pavyzd\xc5\xbei\xc5\xb3 galima i\xc5\xa1vysti visame mieste. Tuo laikotarpiu buvo \xc4\xafdiegta daug naujovi\xc5\xb3, pavyzd\xc5\xbeiui, gatvi\xc5\xb3 ap\xc5\xa1vietimas (1848\xc2\xa0m.), gele\xc5\xbeinkelis (1837\xc2\xa0m.). Daugelis miesto turtuoli\xc5\xb3, statydami savo b\xc5\xabstus, \xc4\xafkv\xc4\x97pimo s\xc4\x97m\xc4\x97si i\xc5\xa1 pranc\xc5\xabz\xc5\xb3\xc2\xa0\xe2\x80\x93 pavyzdys yra Aldama Palace r\xc5\xabmai, pastatyti 1844 metais. Tai vienas svarbiausi\xc5\xb3 neoklasikinio stiliaus pastat\xc5\xb3 Kuboje, simbolizuojantis to meto stili\xc5\xb3._NEWLINE_1925 metais \xc5\xbeymus pranc\xc5\xabz\xc5\xb3 architektas Jean-Claude Nicolas Forestier penkeriems metams atvyko \xc4\xaf Havan\xc4\x85, kad bendradarbiaudamas su kitais architektais ir land\xc5\xa1afto dizaineriais sukurt\xc5\xb3 harmoning\xc4\x85 balans\xc4\x85 tarp klasikin\xc4\x97s statybos ir tropinio kra\xc5\xa1tovaizd\xc5\xbeio. Jo \xc4\xaftaka buvo labai svarbi, nors ir liko ne\xc4\xafgyvendint\xc5\xb3 id\xc4\x97j\xc5\xb3. Pirmaisiais XX a. de\xc5\xa1imtme\xc4\x8diais Havana pl\xc4\x97t\xc4\x97si grei\xc4\x8diausiai.\n_START_SECTION_\nKolonijin\xc4\x97 ir baroko\n_START_PARAGRAPH_\nHavana buvo tarpinis prekybos ta\xc5\xa1kas tarp senojo ir naujojo pasaulio (Europos ir Amerikos), kolonizatoriai \xc4\xaf j\xc4\x85 atgabeno daug turt\xc5\xb3. B\xc5\xabtent d\xc4\x97l to miestas tur\xc4\x97jo stipriausius \xc4\xaftvirtinimus visoje \xc5\xa0. Amerikoje, kurie \xc5\xa1iandien yra nuostabus kolonijin\xc4\x97s architekt\xc5\xabros pavyzdys. Pastat\xc5\xb3 stiliui \xc4\xaftakos tur\xc4\x97jo \xc4\xafvairi\xc5\xb3 \xc5\xa1ali\xc5\xb3 architekt\xc5\xabra, daugiausia Maroko, Ispanijos, Italijos, Graikijos ir Romos._NEWLINE_Havanos katedra (1748\xe2\x80\x931777\xc2\xa0m.) yra puikus Kubos baroko pavyzdys.\n_START_SECTION_\nKult\xc5\xabra\n_START_PARAGRAPH_\nHavana neabejotinai yra visos salos kult\xc5\xabros centras. Joje daug muziej\xc5\xb3, r\xc5\xabm\xc5\xb3, aik\xc5\xa1\xc4\x8di\xc5\xb3, al\xc4\x97j\xc5\xb3 ir ba\xc5\xbeny\xc4\x8di\xc5\xb3. Taip pat turist\xc5\xb3 labai lankomi ispan\xc5\xb3 pastatyti miesto \xc4\xaftvirtinimai\xc2\xa0\xe2\x80\x93 mil\xc5\xbeini\xc5\xa1kos tvirtov\xc4\x97s. Populiarus baletas, dail\xc4\x97, vyksta muzikos festivaliai, technologij\xc5\xb3 parodos. Senamies\xc4\x8dio restauravimas atv\xc4\x97r\xc4\x97 dar daugiau pramog\xc5\xb3 turistams. Miesto vald\xc5\xbeia remia kult\xc5\xabrin\xc4\xaf gyvenim\xc4\x85.\n_START_SECTION_\nSenamiestis\n_START_PARAGRAPH_\nHavanos senamiestis\xc2\xa0\xe2\x80\x93 tai viso miesto pagrindas. Kubos vald\xc5\xbeia stengiasi i\xc5\xa1saugoti ir atkurti unikalias senamies\xc4\x8dio vietas. Senamiestyje stovi Fidelio Kastro revoliucijos relikvij\xc5\xb3 muziejus, Didysis Havanos teatras, taip pat \xc4\xaf\xc5\xbeymieji \xc4\xaftvirtinimai.\n_START_SECTION_\nKin\xc5\xb3 kvartalas\n_START_PARAGRAPH_\nHavanos kin\xc5\xb3 kvartale veikia aktyvi bendruomen\xc4\x97, yra keletas restoran\xc5\xb3. Ma\xc5\xbedaug prie\xc5\xa1 \xc5\xa1imtmet\xc4\xaf d\xc4\x97l didel\xc4\x97s imigracijos Havanos kin\xc5\xb3 kvartalas buvo did\xc5\xbeiausias visoje Lotyn\xc5\xb3 Amerikoje.\n_START_SECTION_\nTeatras\n_START_PARAGRAPH_\nSaulei nusileidus atgyja daugelis Havanos scen\xc5\xb3. Ypa\xc4\x8d \xc4\xafsp\xc5\xabdingas yra Didysis Havanos Teatras, pastatytas 1837 metais. Tuo metu tai buvo vienas moderniausi\xc5\xb3 pastat\xc5\xb3 pasaulyje, ital\xc5\xb3 mokslininko Antonio Meucci d\xc4\x97ka teatre veik\xc4\x97 \xc5\xa1viesos efektai ir telefonas (nors visame pasaulyje tai dar buvo naujov\xc4\x97). Pastato fasadas papuo\xc5\xa1tas didingomis statulomis. Taip pat labai \xc5\xbeymus Nacionalinis Kubos Teatras, \xc4\xafsik\xc5\xabr\xc4\x99s moderniame pastate, kur\xc4\xaf papuo\xc5\xa1\xc4\x97 \xc5\xbeymiausi salos menininkai._NEWLINE_Mieste pasirodymus rengia gars\xc5\xabs atlik\xc4\x97jai. XX a. prad\xc5\xbeioje Did\xc5\xbeiajame Havanos Teatre dainavo ital\xc5\xb3 tenoras Enrico Caruso, \xc5\xa1oko balerina Ana Pavlova ir daugyb\xc4\x97 kit\xc5\xb3 garsenybi\xc5\xb3.\n_START_SECTION_\nNaktinis gyvenimas ir muzika\n_START_PARAGRAPH_\nHavanos naktinis gyvenimas, gars\xc4\x97jantis linksmyb\xc4\x97mis ir malonumais, kasdien \xc4\xaf Havan\xc4\x85 privilioja daug muzikos ir kino \xc5\xbevaig\xc5\xbed\xc5\xbei\xc5\xb3 bei turist\xc5\xb3. Vedado kvartale yra did\xc5\xbeioji dalis miesto klub\xc5\xb3, o Playa kvartalas gars\xc4\x97ja kabaretais ir \xe2\x80\x9enepadoriomis\xe2\x80\x9c diskotekomis. Kai kurie naktiniai klubai, restoranai ir kabaretai yra \xc5\xbeinomi visame pasaulyje. Pavyzd\xc5\xbeiui, Tropicana kabaretas ir naktinis klubas (dar vadinamas \xe2\x80\x9eParadise Under the Stars\xe2\x80\x9c), atidarytas dar 1939 metais, gars\xc4\x97ja neprilygstama choreografija.'